google/wiki40b huggingface dataset:
Maksim

Maksim on mehenimi.
Seisuga 2019. aasta 1. jaanuar oli Eestis eesnimi Maksim 4015 mehel. Maksim on Eestis populaarsuselt 23. mehenimi.
ÜRO Uimastite ja Kuritegevuse Büroo

ÜRO Uimastite ja Kuritegevuse Büroo (inglise keeles United Nations Office on Drugs and Crime, UNODC) on ÜRO juurde kuuluv organisatsioon, mis edendab rahvusvahelist kuritegevusvastast koostööd. See on United Nations Development Groupi liige. Täpsemad tegevusalad on ebaseadusliku migratsiooni, inimkaubanduse, narkootikumide kasutamise, korruptsiooni ja rahvusvahelise terrorismi vastu võitlemine ning kuritegevuse ennetamine ja kriminaalõigus. UNODC asutati 1997. aastal ning selle peakorter on Viinis. 2016–2017 oli UNODC kahe aasta eelarve 700 miljonit USA dollarit.

Organisatsiooni struktuur

UNODC heaks töötab 1500–2000 inimest üle maailma. ÜRO Viini keskuse juurde kuulub 21 valdkonnakontorit, peale selle tegutseb kaks välisbürood Brüsselis ja New Yorgis. ÜRO peasekretär määrab ametisse UNODC tegevdirektori, kelleks on alates 2010. aastast Juri Fedotov. Büroo eesmärk on valitsuste ettevalmistamine jätkusuutlikult narkootikumide, kuritegevuse, korruptsiooni ja terrorismiga seotud probleemidega tegelemiseks, maksimeerides teadlikkust ja koostööd valitsusinstitutsioonide ja -agentuuride vahel ning suurendades avalikkuse teadlikkust globaalsel, riiklikul ja kogukonna tasandil.  
Umbes 90% organisatsiooni rahastusest tuleb vabatahtlikelt toetajatelt, peamiselt valitsustelt. Eesmärke täidetakse kolme funktsiooni abil: teadustöö, suunamine ja valitsusasutuste toetamine, et nad saaksid uusi kuritegevus-, narkootikumi-, terrorismi- ja korruptsioonivastaseid meetmeid võtta ja ellu viia. Peale selle veel tehnoloogiline ja finantstugi konkreetsetele valitsustele, et olukorra ja probleemidega neis valdkondades paremini hakkama saada.
Amharakeelne Vikipeedia

Amharakeelne Vikipeedia on Vikipeedia amharakeelne versioon.
Amharakeelne Vikipeedia sai alguse 2002. aasta detsembris.
Seal on 14834 artiklit, millega see on artiklite arvult 123. keeleversioon.
Kurdlu oja

Kurdlu oja (ka Kurblu oja) on oja Harju maakonnas Kuusalu vallas. Oja suubub Kolga lahte.
Prairie City (Kansas)

Prairie City on endine asula USA-s Kansase osariigis Douglase maakonna kaguosas, asub tänapäeva linna Baldwin City lähedal.
Prairie City oli asutatud aastatel 1855-1883, kuigi esimene hoone ehitati 1854. aasta varakevadel. Prairie City suurus oli 320 aakrit ja linna nimetati kui "ameerika itaalia". Prairie Citys asus 25 maja, 2 kirikut, kool, 4 poodi, hotell, ladu, viljaveski, pagaritööstus, 2 sepatöökoda, park ja 1856. aastal avatud postkontor.
Prairie Citys asus esimene trükipress Kansase osariigis ja kõrgeim koht Douglase maakonnas, Liberty Hill. 24. märtsil 1888. aasta maakonna komisjoni otsusel tuli linn vabastada.
Tänapäeval asub linnas paar maja, kalmistu ja vana-katoliku kirik.
Türi–Arkma maantee

Türi–Arkma maantee (registrinumbriga 26) on üks Eesti tugimaanteedest. 
See saab alguse Pärnu–Rakvere–Sõmeru maantee 75. kilomeetril Särevere alevikus. Tee pikkus on 21,2 km. Tee lõpeb Imavere–Viljandi–Karksi-Nuia maantee 15. kilomeetril Arkma külas. Kolmandal kilomeetril lõikub maantee Lelle-Viljandi raudteega.

Asulad Türi–Arkma maanteel

Särevere alevik, Taikse küla, Mäeküla küla, Raukla küla, Väljaotsa küla, Oisu alevik, Retla küla, Saareotsa küla, Kabala küla, Arkma küla.
Võsareporter

"Võsareporter" oli saatesari Kanal 2-s, kus saatejuht Peeter Võsa tegeles eesti inimeste abistamisega ning tähelepanu juhtimisega ühiskonna valupunktidele. Aeg-ajalt korraldati saates eksperimente. Esimene saade oli eetris 20. veebruaril 2006. 2009. ja 2011. aasta kevadel toimus lisaks laulukonkurss "Võsalaul". Saade oli eetris esmaspäeviti kell 20. Saatesarja tootis Osakond OÜ. Selle teleprodutsent oli Toomas Perli, režissöör Endel Trooja.
Saatesarja lõpetamisest teatati 28. augustil 2012. Peeter Võsal polnud saadete tegemiseks piisavalt aega põhitöö tõttu riigikogus. Viimane saade läks eetrisse 24. septembril 2012.
Tuttpütt

Välimus

Tuttpütt on püttidest suurim liik. Peas on tal kaks tutti, mille moodustavad tema suled. Tema kaela ülaosa ümbritseb tumepruun kohev vööt. Hea ujumisoskus tuleb tema jalgade paiknemisest, need on rohkem keha tagaosas kui paljudel teistel lindudel.

Levik

Tuttpütt pesitseb nii Euroopas, Aasias, Austraalias kui ka Aafrikas. Eelistavad rohke taimestikuga veekogusid.
Alamliik Podiceps cristatus cristatus on Eestis tavaline haudelind. Eesti tuttpütid veedavad talve Lõuna-Euroopas.
Tuttpüti pesitsusaegset arvukust hinnatakse 2000 – 3000 paarile, talvist arvukust 30–300 isendile .

Paljunemine

Tuttpüti paaritumisrituaal on tähelepanuväärne: sellega kaasnevad omapärased tantsud ja häälitsused. Tuttpütt pesitseb vee piiril, sest maal kõndimine tekitab jalgade asendi tõttu probleeme. Pooleldi üleujutatud pesa ehitatakse kaisla- või pillirootihnikusse, kus on hädaohu korral kõige kergem varju leida. Tavaliselt muneb emane 2 muna. Väikesi vöödilisi poegi kannavad vanemad mõnikord seljal.

Kaitse

Tuttpütt ei kuulu Eestis kaitstavate lindude hulka.
Viivika

Viivika on naisenimi.
2019. aasta seisuga oli see Eestis esinemissageduselt 466. naisenimi. 1. jaanuari 2019 seisuga oli Eestis eesnimi Viivika 238 naisel.
Horvaadikeelne Vikipeedia

Horvaadikeelne Vikipeedia (horvaadi keeles Wikipedija na hrvatskom jeziku) on Vikipeedia horvaadikeelne versioon. See sai alguse 16. veebruaril 2003.
Seal on 208487 artiklit, millega see on artiklite arvult 42. keeleversioon. Seal on 520248 lehekülge. Seal on 222891 registreeritud kasutajat (kellest aktiivseid on 514) ja 16 administraatorit.
7. juulil 2011 täitus 100 000 artiklit.
Wichita maakond (Kansas)

Wichita maakond on maakond Ameerika Ühendriikides Kansase osariigis.
2010. aastal elas maakonnas 2234 inimest. Maakonna keskus ja suurim linn on Leoti (1475 elanikku).
Maakonna pindala on 1861 km². Veepindala on 0 km²

Ajalugu

Wichita maakond moodustati 6. märtsil 1873. aastal.
Globaalne Aruandlusalgatus

Globaalne Aruandlusalgatus (inglise Global Reporting Initiative, lühendatult GRI) on mitmepoolsel koostööl põhinev iseseisev asutus ja selle tegevus, mis edendab organisatsioonide jätkusuutlikkuse vabatahtlikku aruandlust.
GRI juhised võimaldavad organisatsioonil hinnata ja aru anda oma tegevuse majandusliku, keskkonna- ja sotsiaalse mõju kohta.
Kogu mõju kohta aruandmine peaks olema sama tavapärane ja võrreldav kui ettevõtete finantstulemuste aruandlus.
Teet Allas

Klubikarjäär

2010. aasta mängis ta Rootsi kolmanda divisjoni klubis Dalkurd FF.
2011. hooaja eel siirdus ta Meistriliiga klubisse Paide Linnameeskond.

Koondisekarjäär

Koondisedebüüdi tegi Allas 1. märtsil 1997 sõpruskohtumises Aserbaidžaani jalgpallikoondise vastu. 80. minutil vahetas ta välja Andres Operi. Mäng võideti 2:0. Mängu päeval oli Allas 19-aastane.
Leidlikkus

Leidlikkus on võime lahendada probleeme loova intellekti abil.
Mandriline kliima

Parasvöötme mandriline kliima

Parasvöötme mandrilisele kliimale on iseloomulikud kuum suvi ja külm talv, väike sademete hulk ja üsna suured õhutemperatuuri kõikumised ööpäeva jooksul. Merelise kliimaga võrreldes on siin aasta keskmine õhutemperatuur madalam, õhuniiskus on madalam, mõnikord ka tolmu sisaldus on suurem. Pilvisus on väike, sajab vähe, peamiselt suvel. Ilm on rohkem muutlik, kui merekliimaga alades.

Troopiline mandriline kliima

Troopilise mandrilise kliimaga alades on aastane õhutemperatuuride amplituud vähem, kui parasvöötmes, sajab vähe või peaaegu üldse ei saja. Ööpäevane õhutemperatuuride amplituud on üsna suur. Nendes piirkondades on kujunenud kõrbed ja poolkõrbed.

Polaaralade mandriline kliima

Polaaraladele on iseloomulikud lühike jahe suvi (Antarktisel on külm suvi) ning pikk ja väga külm talv.
Uno Järvela

Uno Järvela (20. juuni 1926 Tallinn – 23. jaanuar 2012 Tallinn) oli eesti koorijuht ja muusikapedagoog.
Uno Järvela õppis Tallinna konservatooriumis 1942. aastast viiulit, 1946. aastast muusikapedagoogikat ja 1947. aastast koorijuhtimist. Teises maailmasõjas osales Järvela soomepoisina ja Eesti Leegioni koosseisus. 1950. aastal küüditati ta koos perega Venemaale, kus töötas Vjatka linna kooride konsultandina. 1951. aastal naasis ta Eestisse ning lõpetas 1952. aastal Tallinna konservatooriumi koorijuhtimise erialal Gustav Ernesaksa klassis. Hiljem täiendas ta end Moskva Suure Teatri, Leningradi, Kiievi, Odessa, Sverdlovski ja teiste ooperiteatrite kooride juures.
1952–1956 töötas Järvela õppejõuna Kirovi muusikakoolis, 1956–60 Tallinna muusikakoolis ning 1960–1963 ja 1970–1994 Tallinna konservatooriumis, kus oli 1988. aastast professor. 1957–63 oli ta ühtlasi Riikliku Akadeemilise Meeskoori dirigent, 1963–1985 Estonia peakoormeister ja 1956–1975 Tombi nimelise kultuuripalee poistekoori (1967. aastast Tallinna Poistekoori) dirigent.
1965–1975 oli Uno Järvela üldlaulupidude poistekooride üldjuht, 1980–1990 üldlaulupeo üld- või aujuht. Samuti dirigeeris ta mitmel noortelaulupeol.
Teatrites osales Järvela umbes 50 lavateose ja suurvormi lavastustes.
Uno Järvela suri 23. jaanuaril 2012 Tallinnas ja ta maeti 9. juunil 2012 Metsakalmistule.
2012. aastal asutas Gadobeim Järvela Gustav Ernesaksa fondi juurde Uno Järvela mälestusfondi. Uno Järvela stipendiumifond toetab lastekooride dirigente ning Eesti Muusika- ja Teatriakadeemia koolimuusika eriala üliõpilasi.
Suur-Bosnia

Suur-Bosnia (bosnia Velika Bosna) on irridentistlik ja ekspansionistlik idee, mille järgijad taotlevad ajalooliste Bosnia alade (peamiselt Bosnia kuningriigi) ja bosnialaste suure osakaaluga alade ühendamist või liitmist Bosnia ja Hertsegoviina külge.
Peamiselt on need ühendada kavandatavad alad Bosnia ja Hertsegoviina, Sandžak ja Kosovo läänepiirkond, aga ka osasid Serbiast ja Horvaatiast.
Põhja-Kaukaasia krai

Põhja-Kaukaasia krai (vene keeles Северно-Кавказский край) oli krai Vene NFSV koosseisus. Moodustati 17. oktoobril 1924. Tema koosseisu kuulusid Dagestan, Adõgee, Kabardi, Tšerkessia, Põhja-Osseetia, Tšetšeenia, Inguššia, Karatšai. Krai keskuseks oli Groznõi.
10. jaanuaril 1934 eraldati Põhja-Kaukaasia krai alast territoorium Aasovi-Musta mere kraile.
13. märtsil 1937 nimetati Põhja-Kaukaasia krai ümber Ordžonikidze kraiks ning see omakorda 12. aprillil 1943 Stavropoli kraiks.
Kristjan Saal

Kristjan Saal (sündinud 10. detsembril 1977 Tartus) on Eesti keemik ja materjaliteadlane.

Elulugu

Lõpetas 1996 Tartus H. Treffneri Gümnaasiumi, 2000 TÜ keemia osakonna, 2002 magistrantuuri, keemiamagister (2002, TÜ), väitekiri "Immobiliseeritud glükoosi oksüdaasi visualiseerimine aatomjõumikroskoobi abil", 2002–2006 TÜ doktorant, PhD (bioorgaaniline keemia, 2006, TÜ), väitekiri "Pindade silüülimine biomolekulide immobiliseerimiseks". Oli 2002–2003 TÜ Füüsika Instituudi (FI) insener, 2003–2005 TÜ anatoomia instituudi teadur, 2005–2006 TÜ materjaliteaduse ja materjalide tehnoloogia doktorikooli teadur, 2006 TÜ FI erakorraline teadur, 2007– madalate temperatuuride labori materjaliteaduse teadur.

Teadustöö

Uurimisvaldkond: keemia ja keemiatehnika: silaanikeemia, sool-geel-tehnoloogia, biomolekulide immobilisatsioon, teravikmikroskoopia. Eesti Materjalitehnika Ühingu liige (aastast 2005). Üle 15 teadustrükise.
Eesti sõjakalmistu Lübeckis

Eesti sõjakalmistu Lübeckis (saksa keeles Estnische Kriegsgräberstätte Lübeck) on Teises maailmasõjas hukkunud Eesti sõjapõgenike matmispaik Vorwerkeri kalmistul Lübeckis. 
Paika tähistab mälestusmärk (hauasammas), mille autor on Richard Wunderlich ja arhitekt Roman Koolmar. 
Sellel on Eesti Vabariigi kolm lõvi, aastaarv 1947 ning tekst: Schleswig-Holsteinis maetud eestlased. Esiküljel on 30 nime. Allservas on kiri: Fern der Heimat ruhen hier Esten ('kaugel kodumaast puhkavad siin eestlased'). Tagaküljel on 32 nime.
Ajaleht (ajaleht)

Ajaleht oli ajaleht, mis ilmus aastatel 1913–1914 Tallinnas kuus korda nädalas.
Ajalehe väljaandja ja vastutav toimetaja oli H. Valk. Trükkis J. Topmann.
Alates 1914. aastast ilmus ajaleht nimega Hommik.
Baldwini maakond

Ajalugu

Baldwini maakond moodustati 11. mail 1803. aastal. Maakond sai nime ühe Ameerika Ühendriikide rajaja Abraham Baldwini järgi.
Nõmme mõis (Kose)

Nõmme mõis (saksa keeles Nömmemois) oli poolmõis (faktiliselt Ravila mõisa kõrvalmõis) Kose kihelkonnas Harjumaal. Tänapäevase haldusjaotuse järgi jäävad mõisa alad Harju maakonda Kose valda.
Mõisat mainiti esimest korda 1555.
20. sajandi algul kuulus mõis Kotzebuedele ja mõis oli poolmõisa staatuses. Et Kotzebued omasid Ravila mõisat, siis faktiliselt oli Nõmme mõis Ravila mõisa kõrvalmõis.
Puidust mõisa peahoone ehitati tõenäoliselt 18. sajandil või 19. sajandi I poolel. Osa mõisa peahoonest on säilinud tänapäevani ja seda kasutatakse elamuna.
Jaanus Tasuja

Jaanus Tasuja (Gustav-Eduard Lorenz; 1. märts 1896 Rägavere vald, Virumaa – 19. oktoober 1941 Kirov) oli Eesti poliitik ja põllumees.
Ta oli III, IV ja V Riigikogu liige.
Jõhvi lade

Jõhvi lade on vananenud kronostratigraafilise üksuse nimetus. Seda hakkas esimesena eristama Friedrich Schmidt aastal 1858.
Jõhvi lade oli Ülem-Ordoviitsiumi lade (vana klassifikatsiooni järgi Kesk-Ordoviitsiumi lade), mis koos endise Idavere lademega on liidetud uueks lademeks, mille nimi on Haljala lade. Sellest ajast peale loetakse Jõhvi ladet Haljala lademe Jõhvi alamlademeks. Lade sai oma nime Jõhvi linnalt.
Litostratigraafiliselt vastas sellele Jõhvi kihistu, mida peetakse Kahula kihistu osaks. Kihistus eristatakse omakorda Aluvere, Madise ja Pagari kihistikke.
Jõhvi alamlademe stratotüüp paikneb Tartu-Jõhvi maantee ääres, Jõhvist 2 kilomeetrit lõuna pool asuvas Kämbemäe paemurrus, kus 3,9 meetri ulatuses paljandub endine Jõhvi lade, kaasaarvatud selle alumine piir. Alamlademe laiendatud stratotüübiks on Pagari puurauk.
Meistriliiga 1993/94

Hooaeg

Hooaja eel võttis Tallinna KSK Vigri sponsornime FC Tevalte.
JK Sillamäe Kalev jättis viimased neli kohtumist pidamata, vastased said kirja loobumisvõidu väravatevahega 0:0
Tallinna FC Tevalte juhtis voor enne lõppu, kuid diskvalifitseeriti liidrikohalt väidetava korruptsiooni tõttu. Tallinna FC Tevalte viimane mäng jäi pidamata, vastane sai kirja loobumisvõidu väravatevahega 0:0. Tallinna FC Tevalte süüd ei tõestatud, kuid ta jäi kindlana näinud meistritiitlist ilma.
Võrdselt punkte kogunud Tallinna FC Norma ja Tallinna FC Flora pidasid otsustava lisamängu, mille võitis Flora tulemusega 5:2 (3:0). FC Norma saatis protestiks FC Tevalte diskvalifitseerimise vastu väljakule noormängijad.
Aste madalamale esiliigasse langesid Pärnu JK Tervis, Tallinna JK Dünamo, Tartu JK Merkuur, JK Sillamäe Kalev. Esiliigast kerkisid astme võrra kõrgemale Pärnu JK Kalev.
Meistriliiga klubide arv oli järgmisel hooajal 12 asemel kaheksa.
Innar Mändoja

Innar Mändoja (sündinud 27. veebruaril 1978 Jõgeval) on eesti profijalgrattur.
1994–1996 tuli ta kolmel korral teatekrossis Eesti meistriks.
Punanokk-vart

Punanokk-vart (Netta rufina) on partlaste sugukonda kuuluv linnuliik.
Teda võib näha ka Eestis.
Lapin

Lapin on perekonnanimi.
Eestis elas Rahvastikuregistri andmetel 8. mai 2012 seisuga 89 inimest perekonnanimega Lapin.
Gustav Ernesaksa Fond

Gustav Ernesaksa Fond on Eesti Laulu- ja Tantsupeo Sihtasutuse, Eesti Kooriühingu, Eesti Meestelaulu Seltsi, Eesti Rahvusmeeskoori ja Eesti Muusikaakadeemia poolt 22. oktoobril 1993 asutatud fond.
Fondi raha haldab alates 21. maist 2001 Eesti Rahvuskultuuri Fondi sihtasutus. Fond rahastab Gustav Ernesaksa nimelist koorimuusika peastipendiumi, koorimuusika edendamise stipendiume ja õppestipendiume. Stipendiumid antakse välja iga aasta detsembris Gustav Ernesaksa sünniaastapäeval (12. detsembril).
Eidoméni

Eidoméni (kreeka keeles Ειδομένη) on küla Kreekas Kilkísi piirkonnaüksuses Makedoonia piiri ääres.
Johannes IV (paavst)

Paavstiks saamine

Johannes IV pühitseti paavstiks jõululaupäeval 24. detsembril 640, kui Bütsantsi keiser Herakleios I oli teda tunnustanud.
Vakantsiperioodil saatis Johannes kirja Iiri vaimulikele. Tema nimi asus kirjas ülempreester Hilaruse järel. Samas kirjas nimetasid Hilarus ja primicerius Johannes end kiriku asevalitsejateks.

Monoteletismi taunimine

Johannes IV pidas jaanuaris 641 sinodi, milles ta mõistis hukka monoteletismi kui ketserluse. Samuti mõistis ta hukka Konstantinoopoli eelmise patriarhi Sergios I, valitseva patriarhi Pyrrhos I ja Aleksandria patriarhi Cyruse.
Keiser Herakleios I teatas paavstile vahetult enne oma surma saadetud kirjas, et "Ekthesise" koostamise eest vastutas Sergios I.
Kui Pyrrhos I tunnustas "Ekthesist", taunis paavst teda keiser Konstantinos III-le saadetud kirjas. Paavst nõudis, et kõik Konstantinoopoli kuulutusetulpadel asuvad "Ekthesise" tekstid tuleb maha rebida.

Liturgilised otsused

Johannes IV saatis vakantsiperioodil aastal 640 kirja Iiri vaimulikele, Connori piiskopile Dimmale ja Roscrea abtile Cronanile, milles ta keelustas iiri tava pidada ülestõusmispühi juutide ajaarvestuse järgi. Ta hoiatas vaimulikke pelagianismi eest.
Tema ajal ehitati Lateraani palees kabel, mille paavst pühitses Dalmaatsia märtrite Venantiuse, Anastasiuse, Mauruse ja teiste märtrite auks. Sinna kabelisse viidi Dalmaatsia märtrite reliikviaid, mida polnud võimalik kodumaal hoida slaavlaste sissetungi tõttu.

Ordinatsioonid

Johannes IV ordineeris 18 piiskoppi, 18 või 19 preestrit ja 5 diakonit.
Tema ajal sai diakoniks (kardinaldiakon) hilisem paavst Theodorus I.

Misjon

Johannes IV soovis misjoneerida slaavlasi.

Kristlik eetika

Johannes IV saatis abt Martinuse Dalmaatsiasse ja Istriasse, et ta vabastaks lunaraha eest slaavlaste poolt võetud kristlastest pantvangid.

Johannes IV kultuuriloos

Johannes IV ajal kaunistati mosaiikidega San Venanzio kabel Lateraani basiilikas ja San Stefano kabel. Ta lasi San Venanzio kabeli dekoreerida kahe hõbeornamendiga kaunistatud võlvkaarega.

Surm

Johannes IV suri 12. oktoobril 642 Roomas ja maeti Rooma Peetri kirikusse. Surres pärandas ta vaimulikele rahalise pärandi.
Tallinna Ettevõtlusamet

Tallinna Ettevõtlusamet on Tallinna linna ametiasutus. Amet asub aadressil Vabaduse väljak 7.
Ameti põhimääruse järgi on selle tegevusvaldkondade seas Tallinna ettevõtluse arendamine, Tallinna turismi arendus ja turundus, tarbijakaitse ja hinnakujundus, müügimaksu ja reklaamimaksu haldamine, järelevalve linna ja linna osalusega ettevõtete ja sihtasutuste üle.
Sengbusch

Sengbusch (vene keeles Зенгбуш, läti keeles Zengbušs) on Mecklenburgist pärit baltisaksa käsitöölise- ja aadlisuguvõsa, mis oli immatrikuleeritud Saaremaa rüütelkonda.

Ajalugu

Suguvõsaliin algab Mecklenburgis elanud Ernst Sengbuschiga (1611−1675). Tema pojapoeg Cord Sengbusch (1700-1763) rändas 1725. aastal Riiga, kus tegutses rätsepana ja valiti Väikegildi oldermanniks; ta rajas suguvõsa Riia liini. Tema poeg Riia linnapea Alexander Gottschalck von Sengbusch (1738−1800) omandas 1796. aastal Püha Rooma keisrilt aadliseisuse. Pealiin jätkus tema vanema poja Riia vabrikant Konrad Heinrich von Sengbuschiga (1768−1849). Viimase järeltulijatest said alguse suguvõsa kolm haru. Pühalepa pastor Alexander Wilhelm von Sengbusch (1796−1882) jätkas pealiini. Tema poeg Johannes von Sengbusch (1828−1907) asus elama Saaremaale ja rajas Kaunispe liini. Ta immatrikuleeriti 1892. aastal Saaremaa rüütelkonna matriklisse; tema vend Kuressaare linnapea Konrad von Sengbusch (1831−1913) immatrikuleeriti juba 1879. aastal. Johannesest alguse saanud liin on alles tänini, tema järeltulijad elavad Kanadas. Konrad Heinrichi teine poeg õuenõunik Karl Johann von Sengbusch (1800−1893) oli Launkalne liini esiisa; see haru võeti 1877. aastal Liivimaa kubermangu aadliraamatusse ja see kustus meesliinis 1919. aastal. Tema nooremast vennast Riia kaupmees Wilhelm von Sengbuschist (1802−1880) alguse saanud haru suri meesliinis välja 1996. aastal; selle esindajad võeti Liivimaa kubermangu aadliraamatusse 1895. aastal. Konrad Heinrichi noorem vend staabikapten Johann Alexander von Sengbusch (1777−1838) rajas Venemaa-Poola liini, mis eksisteeris veel XX sajandilgi. Alexander Gottschalck von Sengbuschi noorem vend Cord Jakob Sengbusch (1743−1803) siirdus Riiast Tartusse, kus ta võeti 1768. aastal kodanikuks. Tema järeltulijad elasid Tartus XIX sajandi alguseni, hiljem rändasid Tallinnasse ja XIX sajandi lõpul Riiga. See liin tõusis oma teenistuse kaudu 1882. aastal aadliseisusse ja kustus meesliinis 1945. aastal.
Ohver (kannatanu)

Ohver on millegi või kellegi (õnnetuse, kuriteo vm ebasoodsa olukorra) tõttu kannatanu, kahjustatu või hukkunu.
Tihti eristatakse tõsisemates olukordades ohvreid (hukkunuid) vigastatutest või kahju kannatanutest (nt loodusõnnetuse, sõja, tulekahju, liiklusõnnetuse jms korral).
Allegany maakond (New York)

Ajalugu

Allegany maakond moodustati 1806. aastal Genesee maakonna osast. Maakonna halduskeskuseks sai Angelica, poole sajandi pärast sai selleks Belmont.
Täidiskolonn

Täidiskolonn (nimetatakse ka pakitud kolonn) on keemialaboris või -tööstuses teatud protsesside läbiviimiseks kasutatav inertsest materjalist toru (kolonn, silinder), milles on tahke sobivate omadustega täidis. Täidis peab parandama kahe faasi (gaas-vedelik, vedelik-vedelik jt) omavahelist kontakti ja täidise pinnal toimuvad keemilised või füüsikalis-keemilised protsessid.
Fraktsioneeriva destillatsiooni korral ainete auru ja vedelfaasi parema kontakti tagamiseks kasutatakse destillatsioonikolonne, mis on ühtlaselt täidetud näiteks klaaskuulikestega, klaastoru tükikestega, Raschigi rõngastega jm.
Kromatograafias kasutatakse liikumatu faasiga (adsorbendiga või kõrgeltkeeva vedelikuga immutatud tahke kandjaga või ioniidiga või geeliga jm) täidetud kolonni – preparatiivset või analüütilist täidiskolonni. Ainete segu kantakse eluendiga läbi kolonni ja komponentide spetsiifilise interaktsiooni tõttu täidise pinnaga liiguvad komponendid edasi erinevate kiirustega ja väljuvad kolonnist eri aegadel. Need on madalrõhu kolonnkromatograafias, kõrgsurve vedelikukromatograafias ja gaasikromatograafias kasutatavad täidiskolonnid.
Nii destillatsioonikolonnide kui ka kromatograafiliste kolonnide efektiivsust segu komponentide lahutamisel hinnatakse nn teoreetiliste taldrikute arvuga.
Täidiskolonnid on ka absorptsiooni- ja adsorptsioonikolonnid (ainete puhastamiseks, kuivatamiseks), tahket katalüsaatorit sisaldavad reaktsioonikolonnid jm.